Sådan gjorde DR

Det er ikke umiddelbart muligt at se, hvem der står som administratorer, og hvem der har tilmeldt sig de to Facebook-sider ”Islam – Fredens Religion” og ”Fredelige muslimer”.

Men ved at bruge Facebooks indbyggede søgefunktion Graph og andre søgeværktøjer har DR identificeret de personkredse, der hver især er tilknyttet de to sider. Det er i disse to personkredse, at de to siders administratorer skal findes.

Ved at søge på hvem der både har tilmeldt sig ”Islam – Fredens Religion” og tilmeldt sig åbne Facebook-sider som for eksempel andre debatsider og nyhedsmedier, så er det muligt at identificere de personer, der er tilknyttet siden.

På samme måde er det muligt at indkredse den personkreds, der er tilknyttet ”Fredelige Muslimer”.

Søgningerne viser, at der kun er to personer, der er tilknyttet både ”Islam – Fredens Religion” og ”Fredelige Muslimer”.

Begge disse personer er stærkt aktive på højreradikale Facebooksider og meget aktive i debatten om Islam, muslimer og indvandring.